
Rombeskrivelse Slemmestad kirke
Utenfor kirka møtes man av en steintrapp og en rullestolrampe til høyre. Dobbel tredør med smijernshåndtak fører inn i våpenhuset, et ganske lite, kvadratisk rom hvor man blir tatt imot av kirkevert på søndager, som deler ut salmebøker og program og eventuelt hjelper med å vise gjestene til plassene.

Når man kommer inn i kirkerommet, kommer man først inn i den delen som kalles skipet, det er hovedrommet i kirka. Til venstre rett etter inngangen finner man kirkeorgelet, og foran der til venstre flygelet. Til høyre finnes en barnekrok med et lite bord med tegnesaker og bøker. 

Gjennom hele kirkerommet fra våpenhuset og til alterringen går det en lyseblå løper. Stolene er jærstoler med grå puter. 

Foran flygel og barnekrok finnes stolradene, sju stoler på hver rekke. Veggen er hvite, vinduene høyt på veggen i blyglass og pastellfarger. På veggen finnes også en salmetavle med små stifter hvor man kan henge salmenummer. Der henger det nå vippsnummer (14997). Fremst til venstre på veggen i koret finnes prekestolen, litt høyt opp. På begge sider helt fremme er noen eldre ved-ovner som ikke lenger er i bruk. 

Den fremste delen av kirkerommet er koret, den har tre trappetrinn opp, rekkverk i smijern og fører frem til alterring og alter. Til høyre i koret er lesepulten. Herfra leses kunngjøringer, dagens tekster og forbønn. Alteret er i grått tre, som resten av inventaret, og med gullmaling. Det har en hvit duk og en glassplate. På alteret står blomster, evangeliebok og i gudstjenesten står det nattverdutstyr der. Gjennom konfirmasjonsåret står også en kurv med steiner med konfirmantenes navn på. Det står også to store alterlys på alteret. Døpefonten er flyttbar, med grå trefot og sølvfat.

Alterbildet er todelt. Den nederste delen består av en bestemt situasjon, et bilde av Jesus i Getsemane som ber, sammen med sine disipler, som sover i bakgrunnen. Det er i glass og blyinnfatning. Det øverste bildet viser en Kristusskikkelse som kommer mot oss med løftet arm med hånden halvveis åpen. De tre fingrene som han holder opp, symboliserer treenigheten. Han er kledd i hvitt, og bakgrunnen er blå, rød og grønn. Altertavlen er lyst opp fra baksiden. I hjørnene i koret står to sjuarma lysestaker. I høyre hjørne står også prosesjonskorset som er malt i grått, hvitt og gullfarge.

Fremst i kirka, til høyre, og bakerst til høyre, har vi også to lysglober til lystenning. Til høyre oppe i hjørnet er et lerret, og i taket en projektor. I taket er det også belysning som kan brukes til konserter og gudstjenester. Fremst i koret står fem stoler som blir brukt av medvirkende og til vielser osv. De er i brunt skinn og trefarger. 


Ordforklaringer
Lesepult: en talerstol som brukes av tekstlesere under kunngjøringer, tekstlesning og forbønn. 
Prekstol: En talerstol som i noen kirker står i koret på gulvet, andre steder er den høyere oppe på veggen. Presten står ofte her under preken. 
Kneleskammel: en liten krakk med skinnpute som presten kneler på under syndsbekjennelsen. Står inn mot alteret. 
Alter: Det helligste stedet i kirkerommet. Står enten inntil veggen eller fritt i rommet. Alt etter plassering, står presten vendt mot alteret eller menigheten når det forrettes. 
Liturgiske farger: Kirkeåret har fire ulike farger, fiolett, grønn, hvit og rød. Disse gjenspegles i rommet og i prestens bekledning.
Kirkeåret: Nytt kirkeår starter 1. søndag i advent. Hovedperioder er advent (fiolett), jul (hvit), åpenbaringstid (grønn), fastetid (fiolett), Maria budskapsdag (hvit), påsketiden (hvit), pinse (rød) og treenighetstiden (grønn). 
Bønneslag: Tre slag med kirkeklokkene rett før gudstjenesten begynner.
Kor: Partiet fremst i kirken som består av alter, alterring, døpefont, lesepult, prekestol og stoler til medvirkende. 
Skip: Den delen av kirkerommet hvor menigheten sitter. 
Våpenhus: Gangen man kommer inn i. I gamle dager hengte man fra seg våpnene her, da man ikke skal bære våpen i kirkerommet. Nå brukes det ofte til informasjonstavler og salmebøker. 
Messehagel: Kappe som presten tar på før og under nattverden i riktig liturgisk farge. Brukes også hele gudstjenester på høytidsdager. Noen steder har man messehagler i alle liturgiske farger, noen steder bare en. 
Alba: Prestekjole, hvit. 
Stola: Et bånd, ca 10 cm bredt som presten bærer over skuldrene. Går ned til midt på leggen ca. 
Liturgiske farger. I gravferd brukes fiolett, i vielse og konfirmasjon hvit, ved kirkevigsel og vigsel av kirkelige medarbeidere brukes rød. Ellers følges kirkerårets farger. 
Kirkesølv: Lysestaker, nattverdutstyr og døpefat i døpefonten kan være i sølv. 
Prosesjonskors: Et stort kors, ca 2 meter, som brukes ved prosesjon. Korset øverst, en stang til å holde/bære. 
Prosesjon: I starten av gudstjenesten går man inn med prosesjonskors, eventuelt noe annet av utstyret som brukes, dåpsfamilier og andre medvirkende og til slutt prest. 
Lysglobe: en klodeformet lysestake med et stort lys i midten og mange små rundt. 
Kalk/beger: Et stort beger, ofte i sølv, som brukes til nattverdvin. 
Særkalker: Små beger, ofte i sølv, som brukes av hver enkelt når det ikke er intinksjon. 
Intinksjon: Nattverd hvor man får et brød og selv dypper det i vinen
Oblat: Brødet som brukes under nattverden. En hvit, flat kjeks
Vin: Som regel avalkoholisert druevin
Tekstbok: Hver søndag leses det tre tekster etter en bestemt rekkefølge. Tekstboken inneholder disse tekstene. 
Døpefont: Plassert på gulvet i koret, som regel ca 1 meter høy. Har ofte et sølvfat hvor dåpsvannet helles i. 
Alterring: En ring (eller firkant) med puter til å knele på rundt alteret, med rekkverk som man kan hvile hendene på og hvor ofte nattverdbeger står under gudstjenesten. Brukes til nattverd, vielse, vigsel av kirkelig medarbeidere, til forbønn for enkeltpersoner, til konfirmasjonshandlinger osv. 

